google/wiki40b huggingface dataset:
Levenshteini kaugus

Levenhsteini kaugus on informatsiooniteoorias, keeleteaduses ja informaatikas kasutatav algoritm, mida kasutatakse kahe sõne sarnasuse kirjeldamiseks. Levenshteini kaugus näitab kui mitu korda tuleb ühes sõnes tähte lisada, eemaldada või vahetada, selleks et ühest sõnest saaks teine sõne. Algoritm
sai endale nime Nõukogude Liidu aegse matemaatika Vladimir Levenshteini järgi, kes hakkas kasutama seda kauguse algoritmi 1965. aastal.

Kasutusalad

Levenshteini kaugust kasutatakse üldiselt lühemate sõnede võrdlemiseks. Pikkade tekstide korral on algoritm oma keerukuse pärast ebapraktilisem, kuid teatud kohtades leiab ta siiski kasutust. Levenshteini kagust kasutatakse põhiliselt õigekirja kontrollis, kõnetuvastuses, DNA analüüsis, plagiaadi tuvastamises.

Rekursiivselt

Siin on rekursiivne C-keele koodinäide:
// len_s ja len_t näitavad mitu tähte on vastavalt esimeses ja teises sõnesint LevenshteinDistance(const char *s, int len_s, const char *t, int len_t){ 
  int cost;

  /* baasjuhtum: tühjad sõned */
  if (len_s == 0) return len_t;
  if (len_t == 0) return len_s;

  /* Kontrollib, kas sõnede viimased tähed on samad */
  if (s[len_s-1] == t[len_t-1])
      cost = 0;
  else
      cost = 1;

  /* tagastab ühest sõnest tähe kustuamise või teisest sõnest tähe kustutamise või mõlemast kustutamise minimaalse väärtuse */
  return minimum(LevenshteinDistance(s, len_s - 1, t, len_t    ) + 1,
                 LevenshteinDistance(s, len_s    , t, len_t - 1) + 1,
                 LevenshteinDistance(s, len_s - 1, t, len_t - 1) + cost);}
Selline kood on arvutamiseks väga ebaefektiivne. Selleks, et programm töötaks efektiivsemalt tuleb kasutada mälu. Kõik eelnevalt arvutatud kaugused tuleks hoida mälus ja sama arvutuse uuesti tekkimisel tuleks vastus võtta mälust, mitte seda uuesti arvutada.

Tsüklililine

Tsüklililiselt Levenshteini kauguse arvutamiseks luuakse arvuti mälus maatriks, kus x-telje suuna peal asuvad ühe sõne tähed ning y-telje suuna peal asuvad teise sõne tähed. Lõpptulemuseks on maatriks, kust on võimalik vaadata ükskõik milliseid võimalike sõnede alamkombinatsioonide tulemusi.  
Pseudokoodi näide:
function LevenshteinDistance(char s[1..m], char t[1..n]):
  // d[i,j] hoiab meeles mitmendat maatriksi rida ja veergu me vaatame
  // i näitab mitmendat tähte me vaatame sõnest s
  // j näitab mitmendat tähte me vaatame sõnest t
  // tähele tuleb panna, et d võimalike positsioone on kokku (m + 1) * (n + 1)
  declare int d[0..m, 0..n]
 
  määra d kõik elementide väärtused alguses nulliks
 
  // esimese veeru kõik elemendid saadakse kustutamise arvelt
  for i from 1 to m:
      d[i, 0] := i
 
  // esimese rea kõik elemendid saadakse lisamise arvelt
  for j from 1 to n:
      d[0, j] := j
 
  for j from 1 to n:
      for i from 1 to m:
          if s[i] = t[j]:
            substitutionCost := 0
          else:
            substitutionCost := 1
          d[i, j] := minimum(d[i-1, j] + 1,                   // kustutamine
                             d[i, j-1] + 1,                   // lisamine
                             d[i-1, j-1] + substitutionCost)  // vahetamine
 
  return d[m, n]
Skinest Energia

Skinest Energia AS on on Eesti energeetika ettevõte, mis tegeleb  taastuvenergia arendamisega. Ta oli loodud 1. novembril 2004 tuuleenergiast elektrienergia tootmise eesmärgiga. See on Eesti Tuuleenergia Assotsiatsiooni liige.
Skinest Energia on Esivere (Rõuste) tuulepargi rajaja, arendaja, omanik ja opereerija. See kuulub Skinest Group kontserni koosseisu, kuhu kuuluvad ka paljud muud tootmisettevõtted.
Skinest Energia kuulub transiidiärimees Oleg Ossinovskile.
2017. aastal Skinest Energia käive oli 1,7 miljonit eurot ja kahjum 280 000 eurot.
Hilja Levandi

Hilja Levandi (sünninimi Hilja Siitam; 21. juuli 1913 Kõressoo küla Suigu vald Pärnumaa – ?) oli eesti pedagoog.
1933. aastal lõpetas ta Tartu Pedagoogiumi ja sai õpetajakandidaadi kutse. 1935. aastal sai samas algkooliõpetaja kutse.
1934. aastast töötas ta Parasmaa Algkooli õpetajana.
Aastatel 1947–1960 töötas Suigu Algkoolis, 1960–1961 Murru Algkoolis õpetaja ja isetegevusjuhina.
Ta on töötanud ka Massiaru Abikoolis.

Isiklikku

Tema isa oli haridustegelane Hans Siitam.
Tema abikaasa Madis Levandi oli samuti pedagoog. Nende poeg Anti Levandi on suusatreener, pojapoeg Allar Levandi kahevõistleja.
Johanson ja Vennad

Johanson ja Vennad (ka Johansonid) oli Eesti ansambel. Ansambel (OÜ Johanson & Vennad) kustutati Äriregistrist 2017. Ansambli nimi tuleb sellest, et selle moodustavad neli sugulast, kelle perekonnanimi on Johanson.
Nutu mõis

Nutu mõis (saksa keeles Nutz) oli rüütlimõis Kose kihelkonnas Harjumaal. Tänapäevase haldusjaotuse järgi jäävad mõisa alad Harju maakonda Kose valda.
Mõis rajati 1659 Triigi mõisast eraldatud alast.
19. sajandil minetas Nutu mõis mõisa staatuse.
Tagasihoidlikust mõisasüdamest on tänapäevani säilinud muu hulgas mõned mõisapargi puud ja ümber ehitatud kõrvalhooned.
Kasetuka allikad

Kasetuka allikad on allikad Harju maakonnas Tallinnas Nõmme linnaosas Pääsküla raba idaosas.
13 allikat avaneb Pääsküla raba idaosa astangul. Need allikad on sinna uuristanud 100 m pikkuse ja 50 m laiuse nõo.
Shoira Otabekova

Biograafia

Shoira sündis Skorpioni tähemärgi all. Ta hakkas laulmise vastu huvi tundma juba lapsepõlves. Otabekova hakkas kunsti õppima oma kunstialal töötava vanaema Fazilatkhan Aya Otabekova käe all. 4. klassist läks ta muusikakooli ning hakkas uurima kunsti ja muusika saladusi professionaalsemalt.
Shoira Otabekova esimene album ilmus 1998. aastal ja sellelt on pärit laul "Muhabbat Qasri". Sellesse laulu kaasati laulja laulud "Muhabbat qasri", "Dilim uzra", "Alamli", ja "Yurak". Praegu saab laulja nendest lauludest üle 70 laulu ja umbes 25 laulu. Ta on andnud oma fännidele "Dilim uzra", "Seni sog'indim", "Leyli", "Bir o'zing", "O yurak" ja "Mening baxtim". Shoira Otabekova on saanud ka mitmeid auhindu. "Tarona-2004" oli duett laul Abduvali Rajaboviga, mille eest ta võitis "Yil qo'shig'i" (''Aasta laul'') auhinna. "Tarona-2005" oli nomineeritud kandidaat "Estradamiz Umidiy" auhinnale, kuid ei võitnud. 2005. aastal osales laulja ka filmis "Yangi yil parisi" ("Vanaaasta õhtu'').
Singapura kass

Ajalugu

1975. aastal töötasid Tommy ja Hal Meadow Singapuris ning kui nad USA-sse naasid, nägid nad tänaval kolme pruunikirju karvaga kassi. Tänu nendele kassidele registreerisid selle tõu TICA 1979. aastal ja CFA 1982. aastal.
Oriakeelne Vikipeedia

Oriakeelne Vikipeedia (oria keeles ଓଡ଼ିଆ ଉଇକିପିଡ଼ିଆ) on Vikipeedia oriakeelne versioon.
Oriakeelne Vikipeedia sai alguse 2002. aasta juunis.
Seal on 15063 artiklit, millega see on artiklite arvult 121. keeleversioon.
28% oriakeelse Vikipeedia artiklitest on bottide loodud.
2014. aasta Virgin Galacticu õnnetus

Katastroof

31. oktoobril 2014 toimunud VSS Enterprise katselennul plaaniti testida uut hübriid-rakettmootorit. See oli esimene kosmoselennuki mootoriga lend pärast üheksakuulist vaheaega.
NTSB (National Transportation Safety Board) on praeguseks avaldanud, et VSS Enterprise eraldus emalennuki VMS Eve´i küljest normaalselt, midagi ebatavalist ei märgatud. Umbes 11 sekundit pärast mootori käivitamist, lagunes kosmoselennuk õhus tükkideks. Pealtnägijatele jäi mulje, et toimus plahvatus. Kosmoselennuki langevad tükid katsid 56 km pikkuse ala rusudega.
Pealtnägijad jälgisid õhus ka ühte langevarju. Lennuki piloot Peter Siebold pääses lennukist välja ja maandus langevarjuga. Kosmoselennukisse lõksu jäänud teise piloodi Michael Alsbury surnukeha leiti vraki kabiinis istmelt. Emalennuk VMS Eve maandus turvaliselt.
Katastroofi täpne põhjus pole teada, aga praeguseks on kõrvale jäetud mootoririkke versioon, sest see leiti kõrbest enam-vähem tervena. Uurijad on aga tuvastanud, et lennuki pidurdussüsteem käivitus enneaegselt ja pilootidele ootamatult. Praegu peetakse võimalikuks peamiselt pidurdus-süsteemi ehitusviga või piloodi eksimust. NTSB peadirektor Christopher Hart rõhutas pressikonverentsil, et uuritakse kõiki versioone, sealhulgas ka piloodi võimalikku eksimust.
Peale Columbia katastroofi 2003. aastal on VSS Enterprise katastroofis hukkunud Alsbury esimene inimene, kes plaanitaval kosmoselennul on õhus hukkunud. Sieboldi eluga pääsemine tähistab esimest korda ajaloos, kus keegi on õhus oleva kosmoselennukiga juhtunud katastroofist eluga pääsenud. Uurijad üritavad nüüd välja selgitada, kuidas Siebold lennukist välja pääses ja kuidas ta 15 kilomeetri kõrguselt hapnikuvarustuseta laskudes ellu jäi.
Muhumaa radarijaam

Muhumaa radarijaam on Muhu saarel Levalõpme külas asuv Eesti õhuväe Õhuseiredivisjoni hallatav
radarijaam, kus paikneb mobiilne keskmaa õhuseireradar Ground Master 403. Radarijaam on lülitatud Eestit, Lätit ja Leedut hõlmavasse õhuseiresüsteemi BALTNET.
Radarijaam asub endise Nõukogude Liidu Liiva raketibaasi territooriumil, kus aastatel 1960-1992 paiknes 210. Punalipuline seniitraketibrigaadi (hiljem 1176. seniitraketipolk ja 210. seniitraketibrigaad) koosseisu kuulunud 7. seniitraketidivisjon, mille relvastuses oli maa-õhk-tüüpi keskmaa raketisüsteem S-125.
Radarijaama hoonete- ja taristukompleksi kuuluvad peahoone, abihoone, trassid, piirdeaed ja helikopteri maandumisplats. Radariposti mehitab vahetustega umbes 20 inimest – õhuväe tegevväelased, 9-liikmeline pagaline valvemeeskond, majahoidja ja koristaja.
Hoonete- ja taristukompleksi rajas aastatel 2011–2012 AS NCC Ehitus ning radaripost avati 26. märtsil 2013.
Natalia saatuse lained

Sisu

Armastusloo kangelanna Natalia on lihtne ja tagasihoidlik neiu. Kui Luis Manuel naaseb oma mereäärsesse kodukülla, püüab isa teda oma vihavaenlase tütrega abielluma sundida. Noormehe kohtumine Nataliaga muudab aga nende mõlema saatust. Kuid miski pole nii lihtne kui näib ja Nataliagi minevikus peitub suur saladus.
Laatre mõis (Ruhja)

Ajalugu

Mõisast on teateid alates aastast 1542.

Mõisa suurus

Bienenstammi andmetel oli mõisa suurus 1816. aastal 6 ja 3/8 adramaad, sellele allus koos Veelikse mõisaga 443 mees- ning 458 naishinge.
Ilmar Kudu

Ilmar Kudu (sündinud 21. augustil 1936 Võrus) on eesti kultuuritegelane.
1955. aastal lõpetas ta Võru Tööstustehnikumi mööbli- ja puidutöötlemise eriala.
Töötas pikka aega Võrumaa RSN Täitevkomitee kultuuriosakonna juhatajana. Aastatel 1992–2004 oli ta algul Võru Muusikakooli direktori asetäitja, hiljem direktor. Mitmeid aastaid korraldas Võru vaskpillipäevi.
Karin Jaanson

Karin Jaanson on eesti majandusspetsialist.
Ta on õppinud majandusteadust Tallinna Tehnikaülikoolis ja Tartu Ülikoolis ning avalikku haldust Georgia Ülikoolis (Ameerika Ühendriikides). 
Ta on Eesti Teadusagentuuri tegevjuht alates aastast 2015.
Ta on olnud Tartu Ülikooli teadus- ja arendusosakonna juhataja (2002–2003) ja Tartu abilinnapea (2005–2011).
Pärnu Uue Kunsti Muuseum

Pärnu Uue Kunsti Muuseum on Pärnus tegutsev kunstimuuseum, mis eksponeerib peamiselt 20.-21. sajandi kunsti. Muuseumi juht on Mark Soosaar.
Muuseum asutati 1992. aastal Chaplini Kunstikeskuse nime all.
Kaevikupalavik

Kaevikupalavik (ka sääreluupalavik, viie päeva palavik, Volõõnia palavik; ladina febris Quintana) on nakkushaigus, mida kannavad edasi riidetäid, kelle kehas on bakter Bartonella quintana.
Haigus on ühe oma nimetusest saanud ilmselt sellest, et Esimese maailmasõja ajal oli see kaevikusõduritel väga tavaline haigus.
Altun Shan

Altun Shan (uiguuri ئالتۇن تاغ (Altun Tag), hiina 阿尔金山 (Arjin Shan); meil kasutatud ka venekeelset nimekuju Altõntag) on mäestik Aasias Hiina lääneosas.
Kulgeb edela-kirde suunas, edelas ühineb Kunluniga, kirdes Nan Shaniga.
Loodenõlvad laskuvad järsult Tarimi nõkku, kagunõlvad laugelt Qaidami nõkku.
Kõrgus kuni 6161 meetrit.
Friedrich Bienemann noorem

Friedrich Bienemann (19. mai 1860 Bessaraabia – 5. august 1915) oli baltisaksa ajaloolane ja ajakirjanik.
Tema isa oli ajaloolane Friedrich Bienemann vanem.
1885. aastal lõpetas ta Tartu ülikooli ajaloo alal. 1886. aastal sai ta Strasbourgi ülikoolis doktorikraadi.
Aastatel 1894–1903 oli ta Riia Ajaloo- ja Muinsusuurimise Seltsi raamatukoguhoidja.
Ta avaldas ajalootöid Tartu ajaloo, Rootsi aja kohta Liivimaal ja Põhjasõja kohta.
Aastatel 1903–1913 oli ta Baltische Monatsschrifti toimetaja.
Derrick Brew

Derrick Brew (sündinud 28. detsembril 1977 Houstonis) on USA kergejõustiklane (200 m ja 400 m jooksja). Olümpiavõitja (2004) ja kahekordne maailmameister 4×400 m teatejooksus.

Isiklikud rekordid

200 m jooks 20,38 (1999)
400 m jooks 44,29 (1999)

Isiklikku

Derrick Brew on 185 cm pikk ja kaalub 81 kg.
Palisaadid

Palisaadid (inglise keeles The Palisades ehk 'Kaldakaljud') on kaljuviir, mis kulgeb mööda Hudsoni jõe alamjooksu läänepoolset ehk parempoolset kallast. Need moodustavad Newarki nõo idakülje New Jersey osariigi kirdealal ja New Yorgi osariigi kagualal.
Ants Matsalo

Ants Matsalo VR II/3 (kuni 1935. aastani Hans Matson, 1935–1938 Hans Matsalo, 28. märts 1895 Kolube talu, Turvaküla, Aidu vald, Paistu kihelkond, Viljandimaa – 2. veebruar 1945 Norillag, Norilsk, Krasnojarski krai) oli Eesti sõjaväelane (kolonel).
Branislav Ivanović

Karjääri algus

Ivanović alustas oma elukutselist jalgpallikarjääri oma kodulinna klubis Srem. Hooaja 2003–2004 talvise üleminekuakna ajal ostis OFK Beograd ta endale. Ta veetis 3 aastat Serbia Superligas, tugevamas Serbia (varem ka Montenegro) jalgpalliliigas.

Moskva Lokomotiv

2006. aasta jaanuaris läks ta mängima Venemaa pealinna klubisse Moskva Lokomotivi. Kahe hooaja jooksul oli ta praktiliselt kogu aeg klubi põhikoosseisus, samal ajal sai ta regulaarset kohta Serbia jalgpallikoondises. Lokomotiviga Branislav Ivanović võitis ainult Venemaa karika aastal 2007.

2007–08

Kõva mängu teinud jalgpallur tõmbas Euroopa suurimate klubide tähelepanu enda peale. 2007–2008 hooaja talve üleminekuakna ajal võistlesid selle sportlase endalesaamise nimel Milan, Ajax, Juventus, Inter ja Chelsea. 2008. aasta jaanuaris teatas Londoni Chelsea, et serblane on sõlminud klubiga 3,5-aastase lepingu. Inglismaa klubis sai Ivanović särginumbri 2. Üleminekusummat jäi avalikustamata, aga see oli umbes 13 miljoni eurot.
Vaatamata jalgpalluri eest makstud hinnale ei kasutanud Chelsea tolleaegne treener Avram Grant Branislavi põhimeeskonnas. Põhjuseks nimetati Branislav Ivanović'i füüsilist vormi (Venemaa Premjer Liga hooaeg jalgpalluri transferi ajaks oli juba paar kuud nagu lõppenud). 2007–2008 hooaja jooksul mängis Branislav Ivanović kaks korda Chelsea reservis. 2008. suvel võis serblane Itaaliasse mängima minna, aga Chelsea uus peatreener Luiz Felipe Scolari otsustas teda ikkagi proovida Chelsea põhimeeskonnas.

2008–09

Ivanović, kes oli Chelseas 2008. aasta jaanuaris, tegi oma esimese mängu Londoni klubis alles 24. septembril 2008 Inglismaa liiga karikavõistlustel Porthsmouthi vastu. Premier League'i debüüt toimus sama aasta 5. oktoobril. Scolari ajal mängis serblane klubi meeskonnas üheksa mängu, aga brasiillane lahkus Stamford Bridge'st talvel.
Guus Hiddinku juhtimise all oli Chelsea kaitseliin jälle muutunud, ja Branislav Ivanović tuli tagasi mänguväljakule alles 4. aprillil. See oli esimene mäng üle kolme kuu pärast, ja tagasituleku põhjuseks võis olla Serbia jalgpallikoondise mäng Rumeenia vastu 2010. aasta jalgpalli maailmameistrivõistluste kvalifikatsioonivoorus, kus serblane lõi võiduvärava.
Oma esimese värava Londoni Chelsea koosseisus lõi Ivanović Anfieldis Liverpooli vastu UEFA Meistrite Liiga veerandfinaalis. Samas kohtumises lõi ta ka teise värava (mõlemad – peaga). Need väravad aitasid Chelseal võita mängu seisuga 1:3, ja pärast kodusest viiki 4:4 sattus meeskond poolfinaali. Pärast neid väravaid sai serblane koha põhikoosseisus ja Chelsea fännide lugupidamise, kes andsid talle hüüdnime ""Branislav 'two goal' Ivanović"". Hooaja lõpus aga oli serblane jälle varupingil ja ei osalenud dramaatilises poolfinaalis Barcelona vastu, kus Andres Iniesta lõi Chelseale viigivärava mängu lõpus, mis lubas Hispaania jalgpalliklubile finaali pääseda.
Leon Brittan

Leon Brittan (25. september 1939 London – 21. jaanuar 2015 London) oli Suurbritannia poliitik.
Ta oli Euroopa Komisjoni liige ja asepresident.
21. mail 2001 anti talle Maarjamaa Risti II klassi teenetemärk, tunnustades tema tööd Euroopa komisjoni endise liikmena.
Malaisia

Rahvastik

Suuremad etnilised rühmad on malailased (50,4%), hiinlased (23,7%) ning põlisrahvad (11%) (2004. aasta seisuga). Malaisia ametlik riigikeel on malai keel, kuid laialdaselt kõneldakse ka inglise, hiina (sealhulgas kantoni ja hakka keelt ning  Hokkieni murret) ja tamili keelt.
Mackenzie Rosman

Mackenzie Lyn Rosman (sündinud 28. detsembril 1989 Lõuna-Carolinas Charlestonis) on USA näitleja.
Ta on tuntud Ruthie Camdeni osatäitjana sarjast "Seitsmes taevas".
Ta vanemad lahutasid, kui ta oli väike ning ta kolis koos ema, kasuisa ja vennaga elama Californiasse Santa Claritasse.
Ta lõpetas aastal 2007 Valencia Keskkooli.
Kategooriline imperatiiv

Probleem kategoorilise imperatiiviga

Kanti eetika uurimisel on põhiküsimuseks, kuidas tõlgendada möödapääsmatu ja siduva kategoorilise imperatiivi erinevaid sõnastusi ja kas need on mingil süvatasandil võrdväärsed. Kategoorilise imperatiivi rakendused Kantil enesel ei ole alati veenvad. Kanti eetika võrdlemisel selliste teooriatega nagu ekspressivism põhjustab segadust asjaolu, et ahvatlev, kuid ekslik on oletada, nagu tähendaks imperatiivi kategoorilisus, et see ei saa olla tundeväljendus, vaid peab tulenema millestki "tingimatust" või "paratamatust" nagu mõistuse hääl.
Aoraki

Aoraki (inglise Mount Cook) on Uus-Meremaa kõrgeim mägi. Paikneb Lõunasaarel Lõuna-Alpides.
Tipu kõrgus on 3724 m merepinnast. Mäe ümber asub 1953. aastal asutatud Aoraki/Mount Cooki rahvuspark, mille keskusesse püstitati 2003. aastal Sir Edmund Hillary ausammas. Hillary tõusis 1948. aastal esimesena mäe tippu mööda lõunaribi, mis nüüd kannab tema nime. Esmakordselt vallutati mägi 1894. aastal tõusuga põhjaharjalt, mis on lõunapoolkeral ju päikesepoolne ja tehniliselt lihtsam.
2003. aastal hukkus mäel 4 Läti alpinisti, sealhulgas Teodors Ķirsis.
Igor Grafovi tänav

Igor Grafovi tänav on tänav Narvas Kerese ja Joaoru linnaosas. 
Algab Linda tänava jätkuna, ristub Bastrakovi, Puškini, 1. Mai ja Linnuse tänavaga ning jätkub Raudsilla tänavana. Tänava pikkus on 660 m.
1912. ja 1927. aasta linnaplaanidel on selle tänava nimi Madise tänav.
Tänav on nime saanud Nõukogude Liidu kangelase Igor Grafovi järgi.
Aadressil Grafovi 4, endises lastepolikliiniku hoones, asub Narva Õigeusu Humanitaarkool.
Aadressil Grafovi 13b asub hotelli Narva restaureerimata tiib.
Považská Bystrica

Ajalugu

1384. aastal sai Považská Bystrica linnaõigused. 1458 kinkis Mátyás I linna ja selle ümbruskonna Ladislav Podmanickýle.
Ilmar Talvik

Ilmar Talvik (4. veebruar 1922 – 5. mai 1991) oli eesti laulja (bariton).
1950. aastal lõpetas ta Tallinna Riikliku Konservatooriumi koorijuhtimise eriala.
Ta oli Riikliku Akadeemilise Meeskoori laulja ning kvarteti RAM-1 kunstiline juht ja klaverisaatja.
Guangdong

Rahvastik

2000. aasta rahvaloenduse tulemuse kohaselt moodustasid Guangdongi provintsi elanikest hiinlased 99%, tšuangid 0,7% ja jaod 0,2%.
Innsbrucki ringkond

Geograafia

Ringkond koosneb Inni oru osast, Wipptali oru ja selle kõrvalorgude Stubaitali, Sellraintali, Gschnitztali ja Wattentali Põhja-Tirooli osadest, samuti Seefeldi platoost.
Lõunapiiri koos Brenneri mäekuruga moodustab Alpide peaahelik. Ringkonnas domineerivad alpialad, sealhulgas Stubai Alpid edelas, Tuxi Alpid kagus ning Wettersteini mäed ja Karwendel põhjas.
Poigo Nuuma

Elulugu

Poigo Nuuma oli käsitöölise poeg.
1952. aastal lõpetas Nuuma Pärnu 1. Keskkooli, 1954 Tallinna Mäetehnikumi, 1960 Tartu Riikliku Ülikooli õigusteaduskonna; 1969–1973 TÜ kaugõppeaspirant, õigusteaduse kandidaat (1973, TÜ), väitekiri "Kriminoloogilis-sotsioloogiline uurimine tööstusettevõttes (kondiitritoodete vabriku "Kalev" materjalide alusel)".
Nuuma oli 1960–1974 Tallinna Keskrajooni Rahvakohtu kohtunik ja kohtu esimees, 1975–1980 TPI majandusõiguse kateedri dotsent, aastast 1981 samas dotsent (osalise koormusega), ühtlasi 1975–1997 TÜ õigusteaduskonna õppeülesande täitja, 1980–1984 ja 1989–1991 Eesti NSV justiitsministri asetäitja, 1984–1989 Kohtuekspertiisi Teadusliku Uurimise Labori direktor, 1993–1997 Tallinna Linnakohtu esimees, 1997–2003 Sotsiaalteaduste Erakõrgkooli Veritas õigusteaduskonna dekaan, 2003– erakõrgkooli Audentes õppejõud. Põhilised loengukursused: õigusõpetus, õiguse alused, tööõigus, karistusõigus, kriminaalkohtumenetlus. Koostanud õpikuid jm õppevahendeid.

Teadustöö

Poigo Nuuma uurimisvaldkonnad olid kriminoloogia, kriminaalõigus ja tööõigus. Eesti Akadeemilise Õigusteadlaste Seltsi ja Eesti Vabariigi Juristide Liidu asutajaliige, Eesti Vabariigi Kohtunike Ühingu liige. Üle 100 teadustrükise ja õppevahendi.
Aaloe

Levik

Perekond on pärismaine Aafrika mandri troopika- ja lõunaosas, Madagaskaril, Jordaanias, Araabia poolsaarel ning Mauritiusel, Réunionil, Komooridel ja mõnedel teistel India ookeani saarel. Mõned liigid kasvavad võõrliikidena ka mujal, sealhulgas Vahemere maades, Indias, Austraalias, Ameerikas ja Hawaii saartel.
Suurim on aaloede liigiline mitmekesisus Lõuna-Aafrikas, eriti Kapimaal, kuid perekond on levinud pea kogu Aafrikas kuivema kliimaga aladel. Põhjas ulatub looduslik levik Araabia poolsaarele; sisse on aaloesid toodud ka Euroopa Vahemere maadesse, Indiasse, Austraaliasse ja Mehhikosse. 50 liiki kasvab ka Madagaskaril.

Ehitus ja välimus

Aaloede ehitus ja kasvuvorm on äärmiselt varieeruvad. Esineb nii puukujulisi, varrega põõsa- kui ka varretuid rosetjaid liike ning isegi ronitaimi. Lehed enamikul liikidel paksud, lihakad, pealt nõgusad, ogaliste servadega ja sageli heledate vöötide või tähnidega. Õied enamasti erksavärvilised, torujad, piklikus õisikus. Vili on kupar.

Vegetatiivsed tunnused

Aaloed on sukulentsed (lehtsukulentsed) püsikud.

Ökoloogia

Aaloedele on iseloomulik suur kuivataluvus, mistõttu nad on levinud poolkõrbe- ja kõrbealadel, paljud liigid esinevad ka mägedes. On toidutaimeks ning pesakohaks mitmetele imetaja- ja linnuliikidele. Tolmeldajad on peamiselt linnud.

Majanduslik tähtsus

Mõni aaloeliik (näiteks harilik aaloe ja puis-aaloe) on tähtsaks toormaterjaliks farmaatsiatööstusele. Neist saadakse mitmesuguseid glükosiide, millest olulisimad on aloiin ja mitmesugused mannoosi derivaadid. Algne tänapäevane meditsiiniline kasutusala oli lahtistina, varem on kasutatud ravimtaimena. 
Aaloe kuivatatud mahla kasutatakse tänapäeval ka paljude muude toodete koostises, näiteks pesemisvahendites, jookides, parfümeeriatoodetes jne. Samuti on mitmed aaloed populaarsed ning kergesti kasvatatavad toa- ja ilutaimedena.

Kultuurilooline tähtsus

Aaloesid tunti ravimtaimena juba vanas Egiptuses (kasutati ka muumiate balsameerimisel), samuti Kreekas ja Roomas, kus neid kasvatati ka ilutaimena. Aaloede toataimena kasvatamine levis Euroopas 18. sajandi algul. Ka omavad tähtsust kohalikes Aafrika kultuurides. Juba vana-ajal tunti neid ka Indias ravimtaimena.
Aaloede perekonda kuulub ka elusorganismidele toksiinina toimivaid aaloesid, nii näiteks on Aloe ruspoliana kuivatatud pulbrit kasutatud hüäänide mürgitamiseks.